
ПРАВИЛА

ЗА ОПРЕДЕЛЯНЕ НА РАБОТНИТЕ ЗАПЛАТИ 

НА ДИРЕКТОРИТЕ НА ОБЩИНСКИТЕ ДЕТСКИ ГРАДИНИ И ОБЩИНСКИ ЦЕНТЪР ЗА ПОДКРЕПА НА ЛИЧНОСТНО РАЗВИТИЕ
за 2026 година

І. Основна работна заплата

1. Основната работна месечна заплата за директор на общинска детска градина и общински център за подкрепа на личностно развитие не може да е по-ниска от   1393,69 евро за лица без придобита степен на кариерно развитие. 
2. При назначаване на директор се определя основна работна заплата съгласно Приложение 1 или Приложение 2, в зависимост от броя на децата или учениците. Ако основната РЗ по Приложение 1 или Приложение 2 е по-ниска  от средната основна работна заплата на педагогическия персонал (без директор) в институцията, на директора се определя основна РЗ в размер на 1,2 от средната основна работна заплата на педагогическия персонал. Ако лице, което е изпълнявало длъжността в същата детска градина или център за подкрепа на личностно развитие за срок по-дълъг от шест месеца, бъде назначено отново, достигнатата му основна работна заплата не се намалява.

ІІ. Допълнителни и други трудови възнаграждения на директорите

3. Освен допълнителните възнаграждения, определени в Кодекса на труда и подзаконовите нормативни актове, в брутната заплата на директорите се включват и следните допълнителни трудови възнаграждения, ако има основание за получаването им:

а) за професионално-квалификационна степен (ПКС), като най-високото възнаграждение е за І ПКС и е не повече от 62 евро месечно, когато не е включено в основната работна заплата; 

б) за постигнати резултати от труда през учебната година - диференцирано заплащане;

в) в брутната заплата на директорите се включва допълнително възнаграждение в размер на 60 евро при наличие на поне един от посочените показатели: 

-  наличие на яслени групи;

-  наличие на директор с група;

-  наличие на филиал. 

г) при наличие на повече от един показател, допълнителното възнаграждение за всеки следващ е в размер на 30 евро.

д) за изпълнение на учебни часове над минималната норма задължителна преподавателска работа, както и по Национална програма „Без свободен час“=
4. В брутната заплата на директорите могат да се включват и следните допълнителни трудови възнаграждения, при условие, че в колективен трудов договор или във вътрешните правила за работната заплата такива са предвидени за персонала на институцията, като се спазват установените в тях механизми:

а) за официални празници или за началото на учебната година – три пъти годишно, в размер от 1 до 2 пъти от средното допълнително трудово възнаграждение за официални празници или за началото на учебната година, определено за щатния персонал, но не повече от 2 150 евро общо за календарната година. 
б) еднократно допълнително трудово възнаграждение в края на годината в размер от 1 до 2 пъти от средното възнаграждение за щатния персонал, но не повече от 1 550 евро. 
в) за организация на дейностите по приобщаващо образование на децата със специални образователни потребности, както следва:

- до 10 деца със СОП – 29 евро месечно;

- от 11 до 20 деца със СОП – 35 евро месечно;

- над 20 деца със СОП – 40 евро месечно.

Възнаграждението се изплаща за действително отработено време.
г) за повишаване обхвата на децата от уязвими групи и задържането им в системата на предучилищното и училищното образование

5. Допълнителните възнаграждения по т. 3 буква «а» и буква «д» се определят в размерите, предвидени за педагогическите специалисти с колективен трудов договор или във вътрешните правила за работната заплата на институцията:
а) възнаграждението по т. 3 буква «д» се заплаща като лекторски часове  – до 70 часа годишно над задължителната преподавателска норма. След изработване на 70 часа над нормата, заплащане се допуска само при участие по НП „Без свободен час“ за сметка на средства от програмата.

б) отчитането на часовете се извършва ежемесечно, до 30-то число на съответния месец, с доклад от директора, в който се посочват:

- името на замествания педагогически специалист;

- причина за заместването;

- периодът на заместване;

- броят на изработените часове.

в) изплащането на средствата се извършва от бюджета на детската градина, след издаване на заповед от кмета на община Несебър. Контрол от общината ще се извършва от главен експерт „Образование“, чрез проверки на електронния дневник на детската градина, където директорите следва да отразяват взетите часове.
6. Размерът на допълнителното трудово възнаграждение за постигнати резултати от труда през учебната година на директорите на общински детски градини и център за подкрепа на личностното развитие се определя от кмета на общината на база на получения индивидуален брой точки при оценяването и определения лимит от средства за всички директори на детски градини и ЦПЛР в общината. Изплащането на възнаграждението се извършва не по-късно от края на бюджетната година, ако такова е изплатено на персонала на институцията при спазване на изискванията на чл. 25 от Наредба № 4 за нормиране и заплащане на труда.
7.  На директори с наложено дисциплинарно наказание по чл. 188, т. 2 от Кодекса на труда, допълнителни възнаграждения по т. 4, букви «а» и «б» не се определят до изтичане на срока на наказанието.

8. Допълнителните възнаграждения по т. 4, букви «а» и «б» се определят само при липса на просрочени и неразплатени задължения на директора.

9. При наличие на финансова възможност за определяне на допълнителни трудови възнаграждения по т. 4, букви «а» и «б», директорите представят мотивирано искане и комплект документи пред кмета на община Несебър, до 15-то число на месеца, в който ще се извърши плащането.  Те се входират на гише 1, фронт офис 2 на община Несебър.
10. Определянето на годишен коефициент за изчисляване на допълнителното трудово възнаграждение по т. 4, буква „а“ и „б“ за всеки директор се извършва от кмета на общината въз основа на постигнатите резултати и приноса му за:
а) повишаване на образователните резултати чрез ефективно прилагане на компетентностния подход, иновативни дидактични методи, подобряване на образователната среда, участие в общински инициативи;
б) обхващане, приобщаване и интеграция на всяко дете;
в) подобряване на възпитателната работа и взаимодействието с родителите, добро социално партньорство и позитивен климат на работа.
За определянето на годишен коефициент, директорът представя карта за самооценка (Приложение 4) до 15 число на м. май за съответната календарна година.

11. Оценката по т. 10 и съответстващия и коефициент се определя в четири нива, както следва:

а) изключителни резултати – коефициент от 1,8 до 2
б) много добри резултати – коефициент от 1,5 до 1,7
в) добри резултати – коефициент от 1,2 до 1,4
г) приемливи резултати – коефициент от 1 до 1,1
12. Възнаграждението по т. 4, буква «г» се определя при изпълнени показатели за отчитане на напредъка по Механизма за съвместна работа на институциите по обхващане, включване и предотвратяване на отпадането от образователната система на децата и учениците в задължителна предучилищна и училищна възраст, приет с ПМС № 100 от 2018 г., съгласно Приложение № 3. Възнаграждението се определя в размер, предвиден за педагогическите специалисти във вътрешните правила за работната заплата на институцията
13. Допълнителното трудово възнаграждение за придобит трудов стаж и професионален опит се определя на 1 на сто за всяка година придобит трудов стаж и професионален опит.

ІІІ. Правила за индексация на основната работна заплата и допълнителните трудови възнаграждения
14. Достигнатите размери на индивидуалните основни работни заплати на директорите на детските градини се индексират еднократно от 01.01.2026 г. с процента на годишна инфлация за 2025 – 5%, при условие че от 01.01.2026 г. са индексирани заплатите на педагогическите специалисти в институцията със същия процент.

15. Ако след актуализация на данните по Национална електронна информационна система за предучилищното и училищното образование (НЕИСПУО) към 15.09.2025 г. броят на децата или учениците се е увеличил и детската градина или центъра за подкрепа на личностно развитие попада в следващо, по-високо ниво на работна заплата за директор по Приложения 1 и 2, на директора се определя нова основна работна заплата, равна на установените размери в Приложения 1 и 2.    

16. Ако лицата по & 6 от Допълнителните разпоредби на Изборния кодекс след прекратяване на пълномощията им, заемат предишната си длъжност “директор”, основната им работна заплата се увеличава с процентите на средно увеличение на възнагражденията на педагогическите специалисти в институцията за времето, в което лицето  е било в неплатен отпуск. Същият механизъм се прилага и за директорите на институции при завръщането им от отпуск за бременност и раждане или за отглеждане на дете за времето, в което са ползвали посочените отпуски.
17. Кметът на община Несебър издава заповед за определяне на допълнителните трудови възнаграждения на директорите с непостоянен характер, при условие, че е издадена заповед за начисляването им на персонала на детската градина или центъра за подкрепа на личностно развитие. 

18. При отпадане през годината на наличието на критерий по т. 3, буква «в», директорът на детската градина информира кмета на общината с цел преустановяване изплащането на допълнителното възнаграждение.

19. Размерите на основната заплата и допълнителните трудови възнаграждения с постоянен характер на директорите на детските градини и ЦПЛР, прилагащи системата на делегирани бюджети не могат да бъдат коригирани, освен за достигане на минималната основна работна заплата по т. 1, при наличие на просрочени и неразплатени финансови задължения в размер на повече от 8% от утвърдения бюджет на институцията. Ограничението се прилага до намаляване на просрочените и неразплатените задължения под 2% от годишния бюджет на институцията.
20. Директорите на детски градини и центрове за подкрепа на личностно развитие, които отговарят на условията за корекция на работната заплата, трябва да представят мотивирано искане до кмета на община Несебър, придружено с информация за:

а) наличието на просрочени и неразплатени задължения;
б) вида и размера на допълнителните възнаграждения, които се договарят в съответната институция (на база колективен трудов договор и/или вътрешни правила за работната заплата);
в) средния процент на увеличение на основните работни заплати на педагогическите специалисти.

21. Кметът на община Несебър, въз основа на постъпилите документи по т. 20, подписва допълнителни споразумения с директорите за новите размери на заплатите в срок до 15 работни дни.   

22. Настоящите правила се прилагат в рамките на определените средства за работни заплати по бюджетите на съответната институция, с изключение на средствата за постигнати резултати от труда.

23. Средствата за постигнати резултати от труда на директорите на детски градини и центрове за подкрепа на личностно развитие се предоставят целево от бюджета на МОН по бюджета на община Несебър. 

24. Кметът на община Несебър разпределя определените по реда на т. 23 средства за директорите, пропорционално на получените от тях точки при оценяването.

25. Директорите, участващи в управлението и изпълнението на проекти, както и в техническото и финансово изпълнение на проектите, получават допълнително възнаграждение по реда и условията на съответния проект.

26. Допълнителните възнаграждения по т. 25 се изплащат за сметка на разчетените средства на съответния проект, при условие, че отговарят на изискванията за допустимост на разходите.

27. Директорите на общински детски градини и центрове за подкрепа на личностно развитие получават средства за представително облекло по чл. 219, ал. 4 от ЗПУО в същия размер, определен за педагогическия персонал в съответната институция за 2026 г.  

28. Принципите на настоящите правила са сходни с принципите на Правилата за определяне на работните заплати на директорите на общинските и държавните училища, на центрове за специална образователна подкрепа, регионалните центрове за подкрепа на процеса на приобщаващото образование, на ЦПЛР по чл. 49, ал. 3 от ЗПУО, на астрономическите обсерватории и планетариуми, на Държавния логопедичен център и на Националния дворец на децата през 2026 г., утвърдени от Министъра на образованието и науката със заповед № РД09-415/02.02.2026 г.

29. Настоящите правила могат да се изменят, ако с нормативен акт или с колективен трудов договор на отраслово равнище, се приеме промяна в политиката по доходите в системата на предучилищното и училищното образование. 
                                                                      Приложение № 1 към раздел І, точка 2

Размери на основните месечни работни заплати на директорите 

на общински детски градини
	Брой деца
	ОРЗ за директор 
в евро от 01.01.2026 г.

	от
	до
	

	1
	50
	1393,69

	51
	75
	1 406,03

	76
	100
	1 419,99

	101
	125
	1 433,59

	126
	150
	1 447,37

	151
	175
	1 460,79

	176
	200
	1 474,75

	201
	225
	1 488,70

	226
	250
	1 501,24

	251
	275
	1 517,16

	276
	300
	1 529,50

	Над 300
	
	1 542,93


     Приложение № 2 към раздел І, точка 2

Размери на основните месечни работни заплати на директор 

на център за подкрепа на личностно развитие
	Брой ученици
	ОРЗ за директор в евро от 01.01.2026 г. 

	от
	до
	

	1
	50
	1393,69

	51
	100
	1 406,03

	101
	200
	1 419,99

	201
	300
	1 433,59

	301
	400
	1 447,37

	401
	500
	1 460,79

	Над 500
	
	1 474,75


Приложение № 3 към раздел ІІ, точка 12
Показатели за отчитане на напредъка по Механизма за съвместна работа на институциите по обхващане, включване и предотвратяване на отпадането от образователната система на децата и учениците в задължителна предучилищна и училищна възраст
1. Организация и контрол на изпълнението на дейностите по Механизма за съвместна работа на институциите на ниво детска градина и техническо, административно и организационно съдействие на екипите за обхват.
2. Разработен и утвърден от директора институционален механизъм за предотвратяване  и намаляване на отсъствията от детската градина на деца в задължително предучилищно образование, с измерими критерии към него.

3. Пряко взаимодействие с родителите и местната общност. Разработени мерки за повишаване на ангажираността на родителите.

4. Назначаване на образователен медиатор, социален работник или помощник на учителя. Организация и контрол на дейността им.

5. Повишен обхват на децата от уязвими групи и задържането им в системата на предучилищното и училищното образование.

Приложение № 4 към раздел ІІ, точка 10
Карта за самооценка на директор на детска градина и ЦПЛР

На ……………………………………………………………………………………………………………

/име, презиме, фамилия/

Директор на: ……………………………………..……………………………………………………………………

/наименование на образователната институция /

Попълва се първо от директора на институцията, след което се потвърждава от комисия от община Несебър, определена със Заповед № 180/16.02.2026 

Оценката се извършва по скалата от т. 11 въз основа на критериите и индикаторите от т. 10, съгласно Правилата.

